b'\n_START_ARTICLE_\nTmutarakan\n_START_PARAGRAPH_\nTmutarakan (rusko: \xd0\xa2\xd0\xbc\xd1\x83\xd1\x82\xd0\xb0\xd1\x80\xd0\xb0\xd0\xba\xd0\xb0\xcc\x81\xd0\xbd\xd1\x8c) je nekdanje mesto na vzhodni obali Ker\xc5\xa1kega preliva, ki povezuje \xc4\x8crno in Azovsko morje. Mesto je stalo na Tamanskem polotoku v sedanjem Krasnodarskem kraju v Rusiji, pribli\xc5\xbeno nasproti Ker\xc4\x8da.\n_START_SECTION_\nGr\xc5\xa1ko in judovsko trgovsko sredi\xc5\xa1\xc4\x8de\n_START_PARAGRAPH_\nTmutarakan je bil zgrajen na mestu anti\xc4\x8dne gr\xc5\xa1ke kolonije Hermonase (anti\xc4\x8dnogr\xc5\xa1ko: \xe1\xbc\x99\xcf\x81\xce\xbc\xcf\x8e\xce\xbd\xce\xb1\xcf\x83\xcf\x83\xce\xb1), nekaj kilometrov zahodno od Teosa, glavnega mesta gr\xc5\xa1ke kolonije Fanagorije. Hermonasa je bila poleg Fanagorije in Pantikapeja eno od glavnih trgovskih sredi\xc5\xa1\xc4\x8d v Bosporskem kraljestvu, v katerem je bila gr\xc5\xa1ka kultura pod mo\xc4\x8dnim vplivom Sarmatov. Mesto je bilo zelo verjetno uni\xc4\x8deno ob prihodu Hunov in kmalu zatem obnovljeno._NEWLINE_Fanagorija je bila ve\xc4\x8d desetletij prestolnica Velike Bolgarije. V 7. stoletju je regija pri\xc5\xa1la pod oblast Hazarov, ki so zgradili mo\xc4\x8dno utrjeno mesto Tamatarha. Arabski viri mesto imenujejo Samkarsh al-Yahud (Judovski Samkar\xc5\xa1), kar bi lahko pomenilo, da so v mestu prevladovali Judi. V drugih virih se mesto imenuje tudi Samker\xc5\xa1 in Samku\xc5\xa1._NEWLINE_Samkar\xc5\xa1 se je zaradi mo\xc4\x8dnega obzidja iz opeke in odli\xc4\x8dnega pristani\xc5\xa1\xc4\x8da razvil v veliko trgovsko mesto. Obvladoval je ve\xc4\x8dino trgovine med severno Evropo in Bizantinskim cesarstvom ter severnim Kavkazom. Mestno prebivalstvo so sestavljali Grki, Armenci, Rusi, Judi, Oseti, Lezgini, Gruzinci in Adigi._NEWLINE_Hazari so tudi po propadu Hazarskega kaganata sredi 10. stoletja ostali na tem podro\xc4\x8dju. V Mandgelisovem dokumentu, pismu iz leta 4746 po judovskem koledarju (985-986 n. \xc5\xa1t.), ki je napisano v hebrej\xc5\xa1\xc4\x8dini, je omenjen "na\xc5\xa1 gospod, hazarski knez David", ki je \xc5\xbeivel v Tamanu. Davida so obiskali odposlanci Kijevske Rusije in se z njim pogovarjali o verskih zadevah, morda o spreobrnitvi Vladimirja I. Kijevskega v kr\xc5\xa1\xc4\x8danstvo, ki se je zgodila pribli\xc5\xbeno v tistem \xc4\x8dasu.\n_START_SECTION_\nVzhodnoslovanska kne\xc5\xbeevina\n_START_PARAGRAPH_\nNatan\xc4\x8den datum in okoli\xc5\xa1\xc4\x8dine, v katerih je Tmutarakan zasedla Kijevska Rusija, niso znani. V Ipatijevskem letopisu je Tmutarakan omenjen kot eno od mest, ki jih je Vladimir Veliki dal svojim sinovom. To pomeni, da je mesto pripadalo Kijevski Rusiji \xc5\xbee pred letom 1015, ko je Vladimir umrl._NEWLINE_Rusko ime mesta \xe2\x80\x93 Tmutarakan \xe2\x80\x93 izhaja iz tur\xc5\xa1ke besede tamantarkan, ki je prvotno verjetno pomenila voja\xc5\xa1ki \xc4\x8din._NEWLINE_V letih 988 do 1036 je bil tmutarakanski knez Vladimirjev sin Mstislav Vladimirovi\xc4\x8d. Med njegovim vladanjem je bila zgrajena prva kamnita cerkev, posve\xc4\x8dena Materi bo\xc5\xbeji. Ru\xc5\xa1evine cerkve so \xc5\xa1e vidne._NEWLINE_Leta 1066 so tmutarakanskega kneza Rostislava Vladimirovi\xc4\x8da zastrupili Bizantinci. Po njegovi smrti je mesto pripadlo \xc4\x8dernigovsekmu knezu Svjatoslavu Jaroslavi\xc4\x8du, zatem pa velikemu kijevskemu knezu Vsevolodu Jaroslavi\xc4\x8du. Leta 1079 je Svjatoslav Jaroslavi\xc4\x8d imenoval guvernerja - posadnika, katerega sta dve leti kasneje aretirala David Igorjevi\xc4\x8d in zvenogorodski knez Volodar Rostislavi\xc4\x8d in zasedla mesto._NEWLINE_Leta 1083 je iz Bizantinskega cesarstva v Tmutarakan pri\xc5\xa1el Oleg Svjatoslavi\xc4\x8d. Oleg je odstavil Davida Igorjevi\xc4\x8da in Volodarja Rostislavi\xc4\x8da, se proglasil za "arhonta Hazarije" in mesto izbral za svojo prestolnico._NEWLINE_V 12. stoletju je bilo mesto zaradi kumanske zasedbe okoli\xc5\xa1kega ozemlja izolirano od mati\xc4\x8dne Rusije in je za\xc4\x8delo propadati. V pisnih dokumentih je bilo zadnjikrat omenjeno leta 1378.\n_START_SECTION_\nPropad\n_START_PARAGRAPH_\nOzemlje okrog Tmutarakana je po \xc4\x8detrti kri\xc5\xbearski vojni pripadalo genovskemu protektoratu Gazarija s sede\xc5\xbeem v Kaffi, sedanji Feodoziji. Ozemlje je upravljala dru\xc5\xbeina Ghisolfi. Leta 1482 je ozemlje pripadlo Krimskemu kanatu, od leta 1791 pa Ruskemu cesarstvu._NEWLINE_Mesto, na katerem je stal Tmutarakan, je leta 1792 odkril nek kmet, ki je na\xc5\xa1el kamen z napisom, da je "knez Gleb leta 1068 izmeril morje od tu do Ker\xc4\x8da". Izkopavanja najdi\xc5\xa1\xc4\x8da so se opravila v 19. in 20. stoletju. Arheolo\xc5\xa1ko zanimive plasti so bile ponekod debele ve\xc4\x8d kot dvanajst metrov._NEWLINE_V ve\xc4\x8djem delu 17. in 18. stoletja so okoli\xc5\xa1kemu ozemlju vladali kozaki. Njihovo sredi\xc5\xa1\xc4\x8de je bilo v mestu Taman v bli\xc5\xbeini nekdanjega Tmutarakana.'